Közösségi felmérés értékelése Kunfehértón:

52 db értékelhető kérdőív érkezett vissza.

1. Az Ön neme?

* Nő
* Férfi

1. Melyik korcsoportba tartozik Ön?

* 18 – 25
* 26 – 49
* 50 – 64
* 65 felett

1. Iskolai végzettsége

* 8 általános
* szakmunkásképző
* érettségi
* főiskola/egyetem

A nemek megoszlása a következő:

* Nő 32 fő (64%)
* Férfi 20 fő (36%)

A korcsoportok a következő arányokban képviseltették magukat:

* 18 – 25 2 nő (4%) + 1 férfi (2%)
* 26 – 49 20 nő (38%) +8 férfi (16%)
* 50 – 64 9 nő (17%) + 9 férfi (17%)
* 65 felett 1 nő (2%) + 2 férfi (4%)

Az iskolai végzettség nemek szerinti megoszlásban:

* 8 általános 1 nő (2%) + 2 férfi (4%)
* szakmunkásképző 8 nő (16%)+ 3 férfi (6%)
* érettségi 11 nő (22%) + 5 férfi (9%)
* főiskola/egyetem 12 nő (24%) + 9 férfi (17%)

Kunfehértó kérdőíveinek válaszai eddig merőben eltérnek a (általunk vizsgált) környező településekétől. Először is, nem elöregedő település révén a válaszadók 94%-a aktív korú, 42%-a pedig főiskolát/egyetemet végzett.

A következő kérdések válaszainak elemzéséhez más települések esetében gyakran volt mérvadó a korosztály szerinti szűrő felállítása, ami Kunfehértó esetében értelmetlen lenne.

A nagyszámú értelmiségi válaszadók miatt, érdekesebbnek találtuk, hogy az iskolázottságot állítsunk fel filterként.

1. Mióta él a településen?

* 0 – 5 év
* 5 -10 év
* több, mint 10 éve

1. Miért él Ön Kunfehértón? (*Több választ is megjelölhet!)*

* ide születtem, azóta is itt élek
* itt él a családom, ide kötnek a gyökereim
* itt dolgozom, munkahelyem is ide köt
* egyéb............

Már az előző felmérésekből is kitűnt, hogy Kunfehértón az elmúlt években sok fiatal telepedett le. Ez a jelenség köszönhető egyrészt annak, hogy a közeli városból (Kiskunhalasról) többen kiköltöznek egy vidéki ’élhetőbb’ faluba, így könnyen esik a választás a hangulatos tóparti településre. Másrészt köszönhető a nemrégiben létesült gyáraknak, üzemnek, amik munkahelyet biztosítanak a lakosság számára.

Az iskolai végzettségi alapon vett válogatásból látszik, hogy jó néhány felsőfokú oklevéllel rendelkező (aki 0-10 éve él a településen) is Kunfehértót választotta lakóhelyéül, nyilván megtalálva itt a számítását, boldogulását.

Azonban nem csak az értelmiségiek tűzik ki célul Kunfehértót letelepedésük helyszíneként, az érettségizettek és a szakmunkások is szép számmal népesítik be a falut. (A bevándorlók nemek közti aránya egyenlő – iskolázottság tekintetében is.)

Egyik lakos szerint: „elkelt az utolsó eladó ház is Kunfehértón”. (2019. november)

Egy település sorsát nagyban befolyásolja, hogy a lakosság számára milyen mértékben tud munkahelyet biztosítani.

A válaszadók kb. 50%-a adta az „itt dolgozom, munkahelyem is ide köt” választ.

Letükröződik tehát, hogy az aktív korú válaszadók, munkaképes, dolgozó fiatalok.

Azok, akik több, mint 10 éve élnek a településen, legtöbben oda születtek, családjuk is oda köti őket, - de a számadatok alapján látható – ők is a településen dolgoznak.

1. Az alábbi negatív állítások közül Ön melyiket tartja leginkább jellemzőnek Kunfehértó tekintetében?

* fiatalok elköltöznek
* kevés a munkahely
* nem jó a közbiztonság
* a település közössége nem összetartó
* túl unalmas, kevés a kulturális program
* egyéb................

A „fiatalok elköltöznek” problémával – sok határos településsel ellentétben – nem küzd Kunfehértó, válaszként is csupán 5%-ban mutatkozott.

A „kevés a munkahely” problémát is csak 3%-ban jelölték meg.

Annak ellenére, hogy a közösségi interjúban Kunfehértón szóba sem került, hogy a település közössége ne lenne összetartó, ebben a kérdéskörben a legtöbben ezt a választ jelölték meg, mint a településükre leginkább jellemző negatívum.

Néhányan a kulturális programok gyakoriságára és a szórakozóhely hiányára panaszkodtak – ami nem új keletű probléma.

1. Ön szerint mi az, amin kellene változtatni azért, hogy jobb legyen a közösségi élet Kunfehértón? ( *Több válasz is megjelölhető!)*

* az emberek gondolkodásmódján, motivációján, hogy nagyobb érdeklődést mutassanak a rendezvények iránt
* a generációk közötti szakadékon
* a helyi értékek felkutatása segítené a közösségi élet fellendülését
* nyilvános eseménynaptár létrehozásával
* rendezvényekkel, amelyek a helyi szokásokat helyezik előtérbe
* egyéb...............

A lakosság 75%-a az emberek gondolkodásmódján változtatna annak reményében, hogy azáltal a település összetartóbb lenne. A férfiak és a nők aránya ebben a véleménynyilvánításban is egyenlőséget mutat, sőt az iskolázottsági alapon vett válogatás sem mutatott ki különbséget. Néhányan, generációk közötti szakadékot érzékelnek a településen, annak áthidalása szerintük fellendíthetné a település közösségi életét.

1. Ön miként oldaná meg a felmerülő problémákat?

* a lakosság együttműködésével, összefogásával
* olyan közös programokkal, ami a fiatalabb és az idősebb generációt is érdekli, összehozza
* olyan kiadványok létrehozásával, amelyek feltárják a helyi szellemi és kulturális értékeit a településnek
* olyan emberek felkutatásával, akik tapasztalatukkal, tehetségükkel, tudásukkal, valamilyen területen kiemelkedőek, esetleg régi mesterséget űznek, hagyományőrzők.
* egyéb.................

Az emberek gondolkodásmódján való változtatásnak olyan irányúnak kell lennie, ami a lakosságot összefogásra készteti – tűnik ki a válaszadásokból.

Az értelmiségiek ugyanazon válaszokban látják a megoldást, mint az alacsonyabban iskolázottak. Ez az egyhangúság jó, mert ha közösek az érdekek (a lakosság minden tagjánál), akkor abból jó eséllyel fejlődhet ki egy közös érdekképviseletként működő közösség a problémá(k) megoldására. Az „egyéb” megjegyzésekben azt kérik, hogy „politikamentesen” történjen a településen megvalósítani kívánt közösségfejlesztés.

1. Ön mivel tudna hozzájárulni a változásokhoz, miként tudná segíteni a közösségi élet fejlődését?

* részt venne a megrendezésre kerülő programokon
* aktív szerepet vállalna a rendezvények megszervezésében
* segítséget nyújtana a hagyományok továbbadásában
* önkéntes munka vállalásával
* fellépne a település rendezvényein
* műsorok szervezését vállalná
* egyéb............

A 7. kérdésben „az emberek gondolkodásmódján, motivációján” kellene változtatni válasz második felében: „nagyobb érdeklődést mutassanak a rendezvények iránt” is sok megjelölést kapott.

Azonban a mivel tudna hozzájárulni a változásokhoz... kérdésre kb. 80%-a a „részt venne a megrendezésre kerülő programokon” válaszokat kaptuk.

A 11. kérdésnél a válaszok 80%-a : „úgy támogatom, hogy részt veszek a programokon”.

Nem sikerül tetten érni miből adódik ez az ellentmondás. Probléma azonban van: számos település küzd avval, hogy a rendezvényeit kevesen látogatják (pl.: Kunfehértón, falunapon, a jó idő ellenére is kevesen voltak).

Ellenben ha kérdezik, mindenki szívesen elmenne a rendezvényekre.

Érdemes lenne megkeresni, feltárni az ellentmondást eredményező okokat, -valószínű - a megoldás közelítené egymáshoz az embereket.

1. Ön részt vesz-e a közösségi életben?

* igen
* nem

1. Ha igen, milyen formában,

* szervezőként
* önkéntesként
* szponzorként
* úgy támogatom, hogy részt veszek a programokon

1. Ismerem településem egyesületeit, és azok munkáját?

* igen
* nem

A közösségi életben a lakosság (önbevallása alapján) túlnyomó része részt vesz, a közösség életében, legfőképpen a „részt veszek a programokon”-nal.

De „önkéntesként” is szép számmal jelen vannak.

Annak ellenére, hogy a település nagy része keresőképes, „szponzorként” 0%-ban jelölték meg magukat.

Kis település révén (természetesen), jól ismerik a helyi egyesületeket.

1. Szívesen csatlakozna-e valamelyik, a településen működő egyesülethez, civil szervezethez?

* igen
* nem

1. Ha eddig még nem csatlakozott egyik egyesülethez sem, miét?

* nincs időm rá
* nem érdekel
* nem tudtam kit kell keresni
* nem hívtak meg
* egyéb..........

A lakosság csatlakozási kedve valamely helyi egyesülethez, elég nagy; azonban a többi (általunk feltárt) településhez hasonlóan az idő hiányára hivatkozva nem képes tagja lenni annak.

Itthon, Magyarországon is sok rosszat hallunk a magyar mentalitásról, a széthúzásról. A politikai pártoknak köszönhetően – legfőképpen kampányidőben – nemzetünk egyetlen negatív vonása sem marad leplezetten. Az emberek pedig *beletörődve elhiszik, hogy ezek vagyunk mi.*

A miértre pedig válaszul elmondják azt, amit helyettük mások már megfogalmaztak, és közhelyként nap, mint nap ismételgetnek.

Ez lehet a magyarázata annak, hogy Kunfehértó településadottságai bár merőben eltérnek a környező településekétől – minek következtében a problémáknak is másoknak kellene lenniük – a válaszok nagy része, és azok aránya is hasonlóságot mutat.

Mindenhol, mindenki az emberek gondolkodásmódján változtatna és a lakosság összefogásával szeretné megváltoztatni a ’közösségben nem gondolkodást’, csak éppen időhiányban, senki „nem ér rá”.

1. Ön honnan, milyen forrásból tájékozódik a településen történő eseményekről?

* a település honlapjáról
* közösségi oldalról (facebook)
* helyi kiadványú újságból
* plakátról, szórólapokról
* ismerősöktől, szomszédoktól, munkahelyről
* nem tájékozódom

1. Ön szerint megfelelő-e a tájékoztatás a településen?

* igen
* nem

1. Ha úgy gondolja, hogy nem megfelelő, akkor Ön miként oldaná meg az információ eljutását a lakossághoz?

* ha lenne mobil applikáció, akkor azt letölteném, és onnan tájékozódnék a település közügyeiről és a programokról
* egyéb:

Az elektronikus hírforrások éppolyan elterjedtek, mint az ismerősöktől, szomszédtól, munkahelyről való tájékozódás.

Egy ilyen településen, ahol elenyésző a munkanélküliek száma, valóban fontos, közösségépítő hatású a munkahelyi információáramlás, az információcsere.

A település rendelkezik helyi kiadványú újsággal is.

E leggyakrabban megjelölt források a lakosságban elégedettséget vált ki; de egy mobil applikációt is szívesen letöltenének, hogy onnan kapjanak információt a település közügyeiről, és a programokról.

1. Ismer-e a településén olyan embereket, akik rendelkeznek különös tudással, birtokában vannak valamilyen tehetségnek, régi foglalkozásnak?

* igen; ki az, és miben kiemelkedő:
* nem
* nem, de érdekelne engem is.

1. Ön melyik régi mesterség vagy hagyományőrzés területén jártas, illetve mi az a tudás, aminek Ön birtokában van, és szívesen átadná a következő generációnak?

* kosárfonás
* szappankészítés
* kemencerakás
* kenyérsütés, tésztakészítés
* seprűkészítés
* fanemesítés
* gyógyfüvek ismerete, természetgyógyászat
* gyűjteménnyel rendelkezik
* kézimunkázik
* játszik hangszeren, dalokat ismer
* történelemben jártas
* képzőművészetben jártas
* sportban jártas
* versírás, irodalomban jártas
* zene területén jártas
* egyéb.....

Kunfehértó lakossága sem közömbös a hagyományőrzéssel szemben; de olyan személyeket, akik kiemelkedőek lennének régi mesterség területén, vagy aki népszokást ápol nemigen ismernek a megkérdezettek.

Sőt, ők maguk sincsenek birtokában efféle tudásnak, ismeretnek.

A sportban mutatnak többen jártasságot (15%-uk).

A 19. kérdésre a válaszadók 76%-a nem felelt. Ilyen aránnyal, - a többi általunk vizsgált településen – még nem találkoztunk.

Feltételezhető, hogy hiányzik az a 65 év feletti válaszadó réteg, ami más településeken nagy számmal jelen volt; akik rendelkeznek a hagyományőrzés területéhez tartozó foglalkozásokkal (kosárfonás, kemencerakás, seprűkészítés, horgolás stb.).

Szomorú tény, de jó mutatója is annak, hogy már a napjaink 18-64 éves korcsoport sem rendelkezik efféle tudással, annak ellenére sem, hogy érdeklődést mutat irántuk, értéknek tekinti azokat.

1. Szívesen fogadná, ha a településen tanulókör, szakkör alakulna?

* igen
* nem

1. Szívesen meglátogatna-e egy fotókiállítást, ami Kunfehértó múltját és jelenét képekben örökíti meg?

* igen
* nem

1. Értékesnek tartana-e egy fotóalbumot, amit a helyiek, helyi szemmel a saját településükről készítenek?

* igen
* nem

Közösségeket létrehozni a hagyományőrzés nyomán, az identitás zászlaja alatt, egy ideális állapot megvalósulása lenne.

Kunfehértó a jelen technikát (fényképezőgép) és a múltból ránk maradt emlékeket ötvözné egy fotószakkör, majd az elkészült képekből kiállítás és fotóalbum keretében.

Evvel a programmal valóban képes a lakosság jó részét bevonni. Míg néhányan a fényképezőgépeket kezelik, mások a kép tárgyát hivatottak felkutatni, biztosítani. A kiállítás megvalósítása és az album elkészülte is sok ember munkáját kívánja majd meg. Ez megtörténhet különböző csoportmunkák, vagy megvalósulhat igazi közösségi munka eredményeképpen. A kettő között az a különbség, hogy ez utóbbinak lesz folytatása.